Návrh ROZHODNUTIE RADY, ktorým sa predlžuje obdobie platnosti rozhodnutia 2010/371/EÚ zo 7. júna 2010 o ukončení konzultácií s Madagaskarskou republikou podľa článku 96 dohody o partnerstve AKT – EÚ /* COM/2012/0653 final - 2012/0311 (NLE) */





DÔVODOVÁ SPRÁVA Po ukončení konzultácií podľa článku 96 dohody o partnerstve AKT – EÚ (č. 2010/371/EÚ)[1] rozhodla Rada Európskej únie 7. júna 2010 o prijatí primeraných opatrení voči Madagaskarskej republike v trvaní 12 mesiacov. Táto lehota bola predĺžená rozhodnutím Rady 2011/324/EÚ z 30. mája 2011[2] do 6. decembra 2011 a zmenená a predĺžená do 5. decembra 2012 rozhodnutím Rady č. 2011/808/EÚ z 5. decembra 2011[3]. Primerané platné opatrenia v znení prijatom v rozhodnutí 2010/371/EÚ a zmenené rozhodnutím 2011/808/EÚ zahŕňajú najmä pozastavenie rozpočtovej podpory a vykonávanie národného indikatívneho programu v rámci 10. ERF je podmienené dodržiavaním záväzkov madagaskarskej strany, ktoré sú stanovené v zozname záväzkov uvedenom v liste dočasnému prezidentovi, pričom tento list tvorí prílohu k rozhodnutiu Rady 2011/808/EÚ. Súčasťou primeraných opatrení bolo aj to, že Európska komisia prevzala funkciu národného schvaľovacieho úradníka ERF, tieto opatrenia však nemajú vplyv na príspevky na humanitárne operácie ani na niektoré projekty, z ktorých bude mať priamy prospech obyvateľstvo. Toto preskúmanie berie do úvahy najmä politický vývoj, ku ktorému došlo na Madagaskare pri vykonávaní plánu realizácie počas posledného roka. Vykonávanie plánu realizácie sa uskutočňovalo s rozdielnymi výsledkami: a) došlo k významnému pokroku v oblasti volebného procesu [zriadenie nezávislej volebnej komisie – CENIT, volebná hodnotiaca správa OSN schválená madagaskarskými orgánmi a medzinárodným spoločenstvom (volebný harmonogram a rozpočet) a oznámenie dátumu volieb (prvé kolo prezidentských volieb 8. mája 2013 a druhé kolo prezidentských volieb spoločne s parlamentnými voľbami 3. júla 2013)]; b) hľadanie politickej dohody medzi prezidentom Rajoelinaom a bývalým prezidentom Ravalomananom bolo neúspešné. Táto politická dohoda by vyriešila otázku ich účasti na voľbách a návratu bývalého prezidenta. Tieto nevyriešené otázky, ako aj iné otázky spojené so vykonávaním opatrení v oblasti amnestie a národného zmierenia sa považujú za zásadné pre zaistenie politického prostredia umožňujúceho organizáciu a priebeh dôveryhodných volieb. Počas tohto obdobia Európska únia v súlade s vyhlásením hovorkyne vysokej predstaviteľky Ashtonovej z 20. septembra 2011 a uvedeným rozhodnutím Rady z 5. decembra pokračovala za určitých podmienok v spolupráci pri procese transformácie a počas procesu transformácie prijímala opatrenia na podporu obyvateľstva a volebného procesu, ako sú stanovené v uvedenom zozname záväzkov. Vzhľadom na to, že plán realizácie nebol úplne zrealizovaný, je vhodné pokračovať vo vykonávaní primeraných platných opatrení bez toho, aby sa menili podmienky a vzájomné záväzky medzi EÚ a Madagaskarom, ktoré zostávajú úplne v platnosti dovtedy, kým sa neuskutočnia dôveryhodné voľby. Vzhľadom na to, že parlamentné voľby a druhé kolo prezidentských volieb sú naplánované na 3. júla 2013 (teda takmer 7 mesiacov po uplynutí platnosti rozhodnutia), je odôvodnené predĺžiť obdobie uplatniteľnosti primeraných opatrení až do doby, keď Rada rozhodne, že sa uskutočnili dôveryhodné voľby a že na Madagaskare bol obnovený ústavný poriadok. V záujme toho, aby Únia vyslala jasný politický signál s cieľom podporiť madagaskarské orgány a všetkých partnerov zúčastňujúcich sa na pláne realizácie pri zvyšovaní úsilia spojeného s jeho vykonávaním a s cieľom rýchlo prekonať politické prekážky, ktoré v súčasnosti oslabujú proces transformácie, navrhuje sa zaslať dočasnému prezidentovi list s informáciou o tomto rozhodnutí. Rozhodnutie, ktoré sa má prijať, je možné kedykoľvek preskúmať, čo by umožnilo ho zmeniť alebo zrušiť v závislosti od politického vývoja krajiny a od pokroku alebo absencie pokroku pri vykonávaní plánu realizácie. 2012/0311 (NLE) Návrh ROZHODNUTIE RADY, ktorým sa predlžuje obdobie platnosti rozhodnutia 2010/371/EÚ zo 7. júna 2010 o ukončení konzultácií s Madagaskarskou republikou podľa článku 96 dohody o partnerstve AKT – EÚ RADA EURÓPSKEJ ÚNIE, so zreteľom na Zmluvu o fungovaní Európskej únie, so zreteľom na Dohodu o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísanú v Cotonou 23. júna 2000[4] a revidovanú v Ouagadougou, Burkina Faso, 22. júna 2010[5] (ďalej len „dohoda o partnerstve medzi krajinami AKT – EÚ“), a najmä na jej článok 96, so zreteľom na internú dohodu medzi zástupcami vlád členských štátov, ktorí sa stretli na zasadnutí Rady, o opatreniach, ktoré sa majú prijať, a postupoch, ktoré sa majú dodržiavať pri vykonávaní dohody o partnerstve AKT – EÚ[6], a najmä na jej článok 3, so zreteľom na návrh Európskej komisie, so zreteľom na návrh vysokej predstaviteľky Únie pre zahraničné veci a bezpečnostnú politiku, keďže: (1) Rozhodnutie 2010/371/EÚ[7] zo 7. júna 2010 o ukončení konzultácií s Madagaskarom v súlade s článkom 96 dohody o partnerstve medzi krajinami AKT – EÚ bolo prijaté na účely vykonania primeraných opatrení ako dôsledku porušenia podstatných prvkov uvedených v článku 9 tejto dohody o partnerstve medzi krajinami AKT – EÚ. (2) Tieto opatrenia boli predĺžené rozhodnutím Rady 2011/324/EÚ[8] z 30. mája 2011 do 6. decembra 2011 a zmenené a predĺžené do 5. decembra 2012 rozhodnutím Rady č. 2011/808/EÚ[9] z 5. decembra 2011. (3) Napriek významnému pokroku, a to najmä v oblasti budovania prechodných inštitúcií a vo volebnom procese, nebol plán realizácie vykonaný úplne. (4) Aktuálne obdobie platnosti rozhodnutia 2010/371/EÚ sa skončí 5. decembra 2012. Parlamentné voľby a druhé kolo prezidentských volieb sú naplánované na 3. júla 2013, a preto je potrebné predĺžiť platnosť primeraných opatrení dovtedy, kým Rada rozhodne, že sa uskutočnili dôveryhodné voľby a že na Madagaskare bol obnovený ústavný poriadok bez toho, aby bolo dotknuté ich pravidelné preskúmavanie počas tohto obdobia, PRIJALA TOTO ROZHODNUTIE: Článok 1 Rozhodnutie 2010/371/EÚ predĺžené rozhodnutiami 2011/324/EÚ a 2011/808/EÚ sa mení a dopĺňa takto: V článku 3 sa druhá veta nahrádza takto: „Toto rozhodnutie zostáva v platnosti dovtedy, kým Rada rozhodne, že sa uskutočnili dôveryhodné voľby a že na Magadaskare bol obnovený ústavný poriadok bez toho, aby bolo dotknuté jeho pravidelné preskúmavanie počas tohto obdobia.“ Článok 2 Návrh listu v prílohe je adresovaný dočasnému prezidentovi Madagaskaru. Článok 3 Toto rozhodnutie nadobúda účinnosť dňom jeho prijatia. V Bruseli Za Radu predseda PRÍLOHA V Bruseli NÁVRH LISTU DOČASNÉMU PREZIDENTOVI Vážený pán prezident, Rada Európskej únie uvítala pokrok pri riešení politickej krízy, ku ktorému došlo v septembri 2011, keď madagaskarskí politickí partneri podpísali plán realizácie s cieľom vyriešiť krízu, ktorá v súčasnosti na Madagaskare existuje. Európska únia preto 5. decembra 2011 zmiernila primerané opatrenia prijaté voči Madagaskaru rozhodnutím Rady zo 7. júna 2010. Toto nové rozhodnutie Vám bolo oznámené listom z 8. decembra 2011 a uvádzali sa v ňom podmienky pre všetky opatrenia na podporu procesu transformácie zo strany Európskej únie. Únia preto v priebehu minulého roka prijala opatrenia na podporu obyvateľstva a volebného procesu, ako sú stanovené v zozname záväzkov v uvedenom liste. Vzhľadom na to, že plán realizácie nebol vykonaný úplne a že parlamentné voľby a druhé kolo prezidentských volieb sú naplánované na 3. júla 2013, je vhodné pokračovať vo vykonávaní primeraných platných opatrení bez toho, aby sa menili podmienky a vzájomné záväzky medzi EÚ a Madagaskarom, ktoré zostávajú úplne v platnosti dovtedy, kým Rada rozhodne, že sa uskutočnili dôveryhodné voľby a že na Madagaskare bol obnovený ústavný poriadok. Európska únia, ktorá venuje maximálnu pozornosť podstatným prvkom v oblasti dodržiavania ľudských práv, demokratických inštitúcií a právneho štátu, ktoré sú stanovené v článku 9 dohody o partnerstve AKT – EÚ, Vás vyzýva, ako aj všetkých partnerov zúčastňujúcich sa na pláne realizácie, aby ste znásobili Vaše úsilie s cieľom rýchlo prekonať politické prekážky, ktoré v súčasnosti oslabujú jeho vykonávanie. Únia vás všetkých taktiež vyzýva, aby ste s maximálnou vytrvalosťou pokračovali v úsilí o zabezpečenie pokojného politického prostredia, ktoré umožní uskutočnenie dôveryhodných volieb v máji a júli 2013 a dokončenie procesu transformácie, ktorý bol schválený madagaskarskou stranou a potvrdený medzinárodným spoločenstvom. Európska únia potvrdzuje svoj záväzok naďalej podporovať proces transformácie a čo najrýchlejšie zaviesť podporné opatrenia na obdobie transformácie, ktorých podmienky budú dohodnuté v rámci politického dialógu s vládou Vašej krajiny. Primerané opatrenia môžu byť kedykoľvek preskúmané v závislosti od pozitívneho alebo negatívneho vývoja politickej situácie na Madagaskare. S úctou Za Európsku úniu Catherine ASHTON Andris PIEBALGS [1] Ú. v. EÚ L 169, 3.7.2010, s. 13. [2] Ú. v. EÚ L 146, 1.6.2011, s. 2. [3] Ú. v. EÚ L 324, 7.12.2012, s. 1. [4] Ú. v. ES L 317, 15.12.2000, s. 3. [5] Ú. v. EÚ L 287, 4.11.2010, s. 3. [6] Ú. v. ES L 317, 15.12.2000, s. 376. [7] Ú. v. EÚ L 169, 3.7.2010, s. 13. [8] Ú. v. EÚ L 146, 1.6.2011, s. 2. [9] Ú. v. EÚ L 324, 7.12.2012, s. 1.